KIRJALLINEN KYSYMYS E-1975/01

esittäjä(t): Juan Naranjo Escobar (PPE-DE) komissiolle

(5. heinäkuuta 2001)

Aihe: Matkapuhelinantennien asentamista koskevien säännösten puuttuminen

Monet eurooppalaiset kuluttajajärjestöt ovat valittaneet matkapuhelinantennien asentamista koskevien säännösten puuttumista. Asennuksissa ei oteta huomioon kaupunkisuunnittelulle aiheutettavaa vahinkoa.

Lainsäädännön puuttumisen vuoksi mikä tahansa asukasyhteisöt voi korvauksia vastaan asentaa antenneja rakennuksiinsa ottamatta huomioon antennien mahdollisesti aiheuttamia ympäristö- ja terveysongelmia.

Voiko komissio ilmoittaa, mikä on yhteisön oikeudellinen kanta tähän asiaan ja sovelletaanko matkapuhelinantennien asennuksiin joitakin yleisiä yhteisön määräyksiä, jotka auttaisivat välttämään nykyistä epätietoisuutta tilanteessa, josta kuluttajajärjestöt ovat valittaneet EU:n eri tasoille?

Erkki Liikasen komission puolesta antama vastaus

(4. syyskuuta 2001)

Yhteisön lainsäädännöllä ei ole yhdenmukaistettu matkapuhelinmastojen sijoittelua koskevia sääntöjä sen varmistamiseksi, ettei mastoista aiheudu vahinkoa kaupunkiympäristölle. Tämä ei kuitenkaan tarkoita sitä, että sääntelyssä olisi aukko.

Kaupunkiympäristön suojelu kuuluu suurelta osin paikallisten, alueellisten ja kansallisten viranomaisten toimivaltaan. Käytössä olevat menettelyt ja noudatettavat perusteet ovat hyvin erilaisia eri jäsenvaltioissa, ja ne ovat osoitus suunnittelun sääntöjen ja käytänteiden laajasta kirjosta yhteisössä. Niissä otetaan tavallisesti huomioon tarve suojella ympäristöä ja noudattaa kaupunkisuunnittelun sääntöjä. Televiestintäpalveluja koskevassa yhteisön lainsäädännössä (direktiivi 97/33/EY(1)) nimenomaisesti annetaan jäsenvaltioille mahdollisuus paikalliseen sääntelyyn. Silloin kun järjestelmien jakaminen voi olla edullista kaupunkisuunnittelussa sekä ympäristö-, talous- tai muista syistä, voidaan säännösten mukaan vaatia tätä koskevia järjestelyjä.

Kun on kyse kansalaisten turvallisuudesta ja terveydestä, on annettu yhteisön säädöksiä ja suosituksia sen varmistamiseksi, ettei yleisö tarpeettomasti altistu sähkömagneettisille aalloille:

- Radioalan tuotteita (myös matkapuhelinmastoja) sääntelevässä yhteisön lainsäädännössä valmistajat velvoitetaan varmistamaan tuotteidensa turvallisuus. Radio- ja telepäätelaitteista ja niiden vaatimustenmukaisuuden vastavuoroisesta tunnustamisesta annetun direktiivin 1999/5/EY(2) (radio- ja telepäätelaitedirektiivin) 3 artiklan 1 kohdan a alakohdan mukaisesti valmistajien on varmistettava, etteivät heidän tuotteensa aiheuta terveyshaittoja, kun tuotetta käytetään alkuperäiseen tarkoitukseensa. Kyseisen direktiivin 7 artiklan 2 kohdassa kansallisille viranomaisille annetaan mahdollisuus rajoittaa radioalan tuotteiden käyttöä esimerkiksi antamalla määräyksiä vähimmäisetäisyydestä väestöön puhelinmastojen asianmukaisen sijainnin varmistamiseksi.

- Yhteisö on lisäksi antanut ohjeita noudatettavista turvatasoista. Neuvosto antoi 12. heinäkuuta 1999 jäsenvaltioille suosituksen (1999/519/ETY(3)), jolla rajoitetaan väestön altistumista sähkömagneettisille kentille (0 Hz 300 GHz). Kun suosituksessa asetettuja perusrajoituksia ja viitearvoja noudatetaan täysimääräisesti, kyseisten laitteitten käyttäjillä on hyvä suoja laitteista peräisin olevan ionisoimattoman säteilyn akuuteille ja pitkäaikaisvaikutuksille. Suositusarvot sisältävät 50-kertaisen turvakertoimen, jolla suojataan mahdollisilta pitkäaikaisvaikutuksilta koko taajuusalueella. Jäsenvaltiot voivat perustamissopimuksen mukaisesti säätää korkeammasta suojan tasosta kuin suosituksessa. Lisäksi komission esittämän pyynnön mukaisesti Euroopan sähkötekniikan standardointikomitean Cenelecin laatimien eurooppalaisten standardien avulla varmistetaan, että markkinoille tuotavat laitteet ovat neuvoston suosituksen mukaisia. Nämä standardit tunnustetaan direktiivin 1999/5/EY nojalla ja niillä korvataan poikkeavat kansalliset standardit.

Koska komissio on jo käsitellyt matkapuhelinmastojen mahdollisia vaikutuksia terveyteen, se ei aio tätä nykyä ehdottaa yhteisön laajuista menettelyä puhelinmastojen sijoittelun valvomiseksi.

(1) Euroopan parlamentin ja neuvoston direktiivi 97/33/EY, annettu 30 päivänä kesäkuuta 1997, televiestinnän yhteenliittämisestä soveltaen avoimen verkon tarjoamisen (ONP) periaatteita yleispalvelun ja yhteentoimivuuden varmistamiseksi. Tämän direktiivin säännökset on tarkoitus sisällyttää uuteen puitedirektiiviin, josta neuvotellaan tällä hetkellä parlamentissa ja neuvostossa EYVL L 199, 26.7.1997.

(2) EYVL L 91, 7.4.1999.

(3) EYVL L 199, 30.7.1999.